ΓΡΑΠΤΗ ΕΡΩΤΗΣΗ E-0103/97 υποβολή: Νικήτας Κακλαμάνης (UPE) προς την Επιτροπή (29 Iανουαρίου 1997)

Θέμα: Εισαγωγή μεταχειρισμένων Ι.Χ. αυτοκινήτων στην Ελλάδα

Ιδιαίτερη ασάφεια επικρατεί στην Ελλάδα για το θέμα της εισαγωγής μεταχειρισμένων καταλυτικών Ι.Χ αυτοκινήτων. Συγκεκριμένα, υπάρχουν δημοσιεύματα σχετικά με επικείμενη απελευθέρωση αυτών των εισαγωγών, κάτι, πάντως, που δεν επιβεβαιώνεται από τις ελληνικές αρχές, οι οποίες δεν ανακοινώνουν τις προθέσεις τους.

Το θέμα είναι πολύ σημαντικό και για τους Έλληνες καταναλωτές, αλλά και για τον τομέα εισαγωγών αυτοκινήτων στον οποίο ασχολούνται χιλιάδες εργαζόμενοι.

Θα ήθελα να πληροφορηθώ από την Ευρωπαϊκή Επιτροπή αν έχει ενημερωθεί από τις ελληνικές αρχές για το θέμα αυτό, και αν υπάρχουν ενδείξεις για το τι πρόκειται να γίνει στο άμεσο μέλλον ώστε να επιτραπεί η εισαγωγή μεταχειρισμένων (τουλάχιστον 3ετίας) Ι.Χ. οχημάτων στην Ελλάδα, των οποίων η τιμή θα είναι προσιτή στο μέσο καταναλωτή.

Απάντηση του κ. Μ. Μonti εξ ονόματος της Επιτροπής (8 Απριλίου 1997)

Η Επιτροπή δεν γνωρίζει τις πληροφορίες του ελληνικού τύπου στις οποίες αναφέρεται το Αξιότιμο Μέλος του Κοινοβουλίου, χωρίς άλλες διευκρινίσεις.

Συμμερίζεται τη γνώμη του ότι το ζήτημα αυτό είναι σημαντικό και υποθέτει ότι γίνεται αναφορά στη διαδικασία για παράβαση που κινήθηκε κατά της Ελλάδας, λόγω των δικρίσεων που θεωρήθηκε ότι ενέχουν διάφορες διατάξεις της νομοθεσίας της σχετικά με τα αυτοκίνητα που εισάγονται στην ελληνική επικράτεια από άλλα κράτη μέλη.

Έτσι, για τα μεταχειρισμένα αυτοκίνητα που εισάγονται στην ελληνική επικράτεια, η βάση επιβολής του φόρου υπολογίζεται κατ' αποκοπήν, αντιστοιχεί δε στην τιμή του καινούργιου αυτοκινήτου, μείον 5% για κάθε έτος χρήσης και μόνο για τα τέσσερα πρώτα έτη. Ως εκ τούτου, η βάση του φόρου επί των αυτοκινήτων αυτών είναι πάντοτε σαφώς ανώτερη από την πραγματική βάση. Αντίθετα, για τα καινούργια αυτοκίνητα η βάση του φόρου κατανάλωσης είναι η τεκμαρτή τιμή πώλησης του οχήματος.Ο συντελεστής για τα τέλη κυκλοφορίας επί της ιπποδύναμης που επιβάλλεται στα μεταχειρισμένα αυτά αυτοκίνητα είναι ο ίδιος με αυτόν που επιβάλλεται στα κανούργια οχήματα, με συνέπεια τα μεταχειρισμένα αυτοκίνητα να έχουν μεγαλύτερη φορολογική επιβάρυνση από τα καινούργια αυτοκίνητα που πωλούνται στην Ελλάδα. Τα μεταχειρισμένα αυτοκίνητα δεν τυγχάνουν, στο πλαίσιο των μέτρων που λαμβάνονται για την αντιμετώπιση της ατμοσφαιρικής ρύπανσης, των φορολογικών εκπτώσεων που προβλέπονται ιδίως όσον αφορά τον ειδικό φόρο κατανάλωσης για τα καινούργια αυτοκίνητα.

Η Επιτροπή πληροφορεί το Αξιότιμο Μέλος του Κοινοβουλίου ότι έχει προσφύγει στο Δικαστήριο για τα θέματα αυτά (C95/375).

Eξάλλου, η Επιτροπή εξετάζει, στο πλαίσιο μιας άλλης διαδικασίας για παράβαση, και με βάση τα άρθρα 30 έως 36 της συνθήκης ΕΚ περί ελεύθερης κυκλοφορίας των εμπορευμάτων, την ελληνική νομοθετική ρύθμιση που ισχύει για την εισαγωγή βαρέων πετραιολοκίνητων οχημάτων και για την κυκλοφορία πετρελαιοκίνητων οχημάτων ιδιωτικής χρήσεως. Η ρύθμιση αυτή έχει ήδη αποτελέσει αντικείμενο αναφοράς προς το Κοινοβούλιο (αναφορά αριθ. 691/95). Παράλληλα, η Επιτροπή έστειλε προειδοποιητική επιστολή στις ελληνικές αρχές ζητώντας τους συμπληρωματικές πληροφορίες.